สังคมข่าวหุ้น
ดัชนีตลาดหุ้นไทยปิดที่ระดับ 1,637.29 จุด +18.06 จุด มูลค่าซื้อขาย 86,480.52 ล้านบาท การทยอยประกาศงบไตรมาส 3/2565 ที่ยังมีออกมาอย่างต่อเนื่อง
ดัชนีตลาดหุ้นไทยปิดที่ระดับ 1,637.29 จุด +18.06 จุด มูลค่าซื้อขาย 86,480.52 ล้านบาท การทยอยประกาศงบไตรมาส 3/2565 ที่ยังมีออกมาอย่างต่อเนื่อง
13 พ.ย. 2565

ดัชนีตลาดหุ้นไทยปิดที่ระดับ 1,637.29 จุด เพิ่มขึ้น 18.06 จุด มูลค่าการซื้อขาย 86,480.52 ล้านบาท การทยอยประกาศงบไตรมาส 3/2565 ที่ยังมีออกมาอย่างต่อเนื่อง ขณะที่สถานการณ์อัตราแลกเปลี่ยนค่าเงินบาทที่เริ่มแข็งค่าขึ้น จับตาการประชุมความร่วมมือทางเศรษฐกิจในภูมิภาคเอเชีย-แปซิฟิก หรือ APEC 2022 ซึ่งไทยเป็นเจ้าภาพ ต้อนรับคณะผู้นำทั้ง 21 เขตเศรษฐกิจ ณ ศูนย์การประชุมแห่งชาติสิริกิติ์ ในวันที่ 14-19 พ.ย.นี้
ILINK ราคาหุ้นล่าสุด (11 พ.ย. 2565) เพิ่มขึ้น 2.01% มาปิดตลาดที่ 7.60 บาท รับผลงานเติบโตต่อเนื่อง โชว์ไตรมาส 3/2565 มีรายได้รวม 1,806.61 ล้านบาท โต 16.42% และมีกำไรสุทธิ 85.29 ล้านบาท เพิ่มขึ้น 8.17% รับปัจจัยบวกจากความต้องการใช้เทคโนโลยีสายสัญญาณที่เพิ่มมากขึ้น ถือเป็นผู้นำเบอร์ 1 ในการจัดจำหน่ายสายสัญญาณที่ใหญ่ที่สุดในไทยและประเทศในกลุ่มอาเซียน รวมถึงมีการรับประกันที่ยาวนานที่สุดในตลาดถึง 30 ปี ส่วนงวด 9 เดือนโกยกำไรสุทธิ 261.46 ล้านบาท เพิ่มขึ้น 11.18% และรายได้รวม 4,862.45 ล้านบาท พุ่ง 19.29% ซึ่งปัจจุบันมีรายได้รอรับรู้จากธุรกิจวิศวกรรม (Backlog) เพิ่มขึ้นอีกกว่า 3 เท่าตัว สูงที่สุดในรอบหลายปีที่ผ่านมา
บอร์ด WHAUP ไฟเขียวจ่ายปันผลระหว่างกาล ในอัตรา 0.060 บาท/หุ้น โดยจะขึ้นเครื่องหมาย XD วันที่ 24 พ.ย. 2565 และกำหนดการจ่ายเงินปันผล ในวันที่ 7 ธ.ค. 2565 แม้ว่าผลประกอบการในไตรมาส 3/2565  และงวด 9 เดือนแรกจะได้รับผลกระทบจากอัตราแลกเปลี่ยน และต้นทุนเชื้อเพลิงก๊าซธรรมชาติที่สูงขึ้นก็ตาม
ITNS โชว์งานแบ็กล็อก 459 ล้านบาท ทยอยรับรู้รายได้ในช่วงเหลือของปี 2565 ไปจนถึงปี 2570 อีกทั้งยังอยู่ระหว่างการประมูลงานใหม่อีกจำนวนมาก จึงคาดผลงานปีนี้สูงสุดเป็นประวัติการณ์ ทั้งรายได้และกำไร หลังจากแจ้งงบ 9 เดือนแรกมีกำไรสุทธิ 39.27 ล้านบาท เพิ่มขึ้น 66.95% จากการรับงานโครงการของลูกค้ารายใหญ่ รวมถึงมีการควบคุมต้นทุนของงานโครงการได้อย่างมีประสิทธิภาพ
JR ส่งซิกโค้งสุดท้ายของปีนี้ยังอยู่ในทิศทางที่ดี มีงานที่รอส่งมอบ รวมทั้งมีแผนจะเข้าประมูลงานใหม่อีกจำนวนมาก ทั้งงานในส่วนของภาครัฐและเอกชน โดยคาดมีงานโครงการใหม่เปิดประมูลกว่า 7,000 ล้านบาท วางเป้าหนุนแบ็กล็อกทะลุ 10,000 ล้านบาท ทยอยรับรู้ยาว 3 ปี จากปัจจุบันมีแบ็กล็อก 3,386 ล้านบาท รวมถึงยังคงมองหาการขยายการลงทุนใหม่ ๆ เพื่อต่อยอดธุรกิจ หวังเพิ่มแหล่งที่มาของรายได้
OR เปิดพื้นที่ใน พีทีที สเตชั่นใน 4 จังหวัด ให้เป็น “ตลาดเติมสุข” ศูนย์กลางที่จะเติมเต็มความสุขในทุกการใช้จ่าย ค้นพบประสบการณ์ใหม่ ๆ ผ่านหลากหลายประเภทสินค้า ที่รวบรวมจากผู้ขายหลากหลายชุมชน รวมถึง SME ท้องถิ่น นำร่อง 4 พื้นที่ ณ สถานีบริการ พีทีที สเตชั่น ประเสริฐสินปิโตรเลียม จ.นครราชสีมา, พีทีที สเตชั่น เพชรน้ำเอกปิโตรเลียม จ.ขอนแก่น, พีทีที สเตชั่น หลักเมืองถาวรพาณิชย์ จ.สุพรรณบุรี และ พีทีที สเตชั่น สาขาสารภี จ.เชียงใหม่ โดยจัดกิจกรรมหมุนเวียนกันไปในแต่ละพื้นที่ทุกสุดสัปดาห์ ตลอดเดือนพ.ย. 2565 นี้
THAI คัมแบ็คแอร์บัส A330 และ A380 กลับมาบินใหม่ รับผู้โดยสารฟื้นตัวเร็ว มองในปี 2566 จะกลับมาบินในเส้นทางเดิมได้ถึง 70-80% ของจำนวนเส้นทางบินก่อนเกิดการแพร่ระบาดของไวรัสโควิด-19 รวมถึงคาด THAI รวมบริษัทย่อย จะมีเครื่องบินที่ 70 ลำ จากปัจจุบัน 61 ลำ